Kendisauktion til fordel for kræftramte børn gik over al forventning.

299.372 kroner - så mange penge kunne Børnecancerfonden i dag tage mod efter en auktion i forbindelse med Europa Tour-turneringen i Gatten. Her havde 18 danske kendisser malet designerstole, der blev solgt til højstbydende under to auktioner i løbet af dagen. Blandt andet blev to stole, der var malet af henholdsvis dynekongen Lars Larsen, som har sørget for at få golfturneringen til Danmark, og promoter for turneringen, Flemming Astrup, solgt for 50.000 kroner samlet. - Det er helt forrygende. Det er gået over al forventning, siger initiativtager Betina Fleron Hede fra Turistorganisationen Vesthimmerland. Stolene er malet af blandt andet racerkører Tom Kristensen, håndboldspiller Lars Christiansen og direktør for Ecco, Dieter Kasprzak.